Source: https://myzemplin.sme.sk/c/20924464/okresny-sud-oslobodil-byvaleho-knaza-spod-obzaloby.html
Timestamp: 2019-10-14 20:44:20+00:00
Document Index: 15014611

Matched Legal Cases: ['súd ', 'súd ', 'súd ', 'Súd ', 'súd ', 'súd ']

Bývalého kňaza spod obžaloby za znásilnenie súd oslobodil - myzemplin.sme.sk
Okresný súd oslobodil bývalého kňaza spod obžaloby
Podľa súdu nebolo dokázané, že skutok muž spáchal.
27. sep 2018 o 16:23 tasr
Bývalý kňaz na jednom z minulých pojednávaní.(Zdroj: Jana Otriová)
HUMENNÉ. Okresný súd v Humennom vo štvrtok (27. 9.) oslobodil bývalého kňaza Antona P. spod obžaloby zo znásilnenia a sexuálneho zneužívania maloletej. Podľa súdu nebolo dokázané, že skutok, ktorý mal spáchať, sa stal. Rozsudok nie je právoplatný, keďže prokurátorka avizovala odvolanie.
Obžalovaný kňaz: Nie som vinný
Obeťou mala byť v tomto prípade ešte ako dieťa dnes 28-ročná
žena zo severovýchodu Slovenska.
Obžalovaný pred súdom tvrdil, že vinný nie je. Nepopieral skutočnosť, že s poškodenou má syna.
Podľa súdu otehotnela v čase, keď bola staršia. Súd vykonal vo veci rozsiahle dokazovanie. Okrem obžalovaného a poškodenej vypočul viacerých svedkov, súdnych znalcov z odboru psychiatrie a psychológie, tiež odbornú lekárku.
Dospel k záveru, že obžalovaný skutok nespáchal tak, ako je uvedené v obžalobe, pretože nebol jediný priamy dôkaz.
"Na dohadoch súd nemohol zakladať svoje rozhodnutie," uviedol sudca po jeho vyrieknutí.
V tomto prípade hrozí trest odňatia slobody až na 12 rokov.
Poškodená: Svedkovia klamali
Poškodená po pojednávaní pre médiá uviedla, že na svojej výpovedi trvá. Podľa jej slov svedkovia klamali.
Obžalovaný pred súdom povedal, že je s rozsudkom spokojný.
Ten sa pred súd v tomto prípade postavil prvýkrát v septembri 2015. Poškodená vo svojej výpovedi uviedla, že sa s exkňazom spoznala v čase, keď bola žiačkou šiesteho ročníka.
Ďalej vypovedala, kedya ako došlo k sexuálnemu zneužitiu a neskôr aj k znásilneniu.
Podľa jej slov to bolo v čase, keď ešte nedovŕšila vek 15 rokov. Trestné
oznámenie sa rozhodla podať po viacerých návštevách u psychológa.
Exkňaza zo sexuálneho zneužívania obvinila iná žena už v roku 2001.
Obvinenia však potom stiahla s tým, že si ich vymyslela.
Kňazskú činnosť už nevykonáva
Bývalý kňaz je suspendovaný od roku 2012.
Ako TASR vlani informoval hovorca Arcibiskupského úradu v Košiciach Jaroslav Fabian, prípad bol odstúpený do Vatikánu.
Na základe jeho odpovede bol proces na konci roka 2016 ukončený rozhodnutím o prepustení spomínaného kňaza z klerického stavu. Pre kňaza je podľa jeho slov tento trest jedným z najvyšších, predstavuje pozbavenie úradu a výkon kňazskej
služby má zakázaný.